মন্দ লেখেনি তো গল্পটা। সবচেয়ে বড় কথা পড়তে শুরু করে ছাড়তে পারেনি কমল। যেমন ঝরঝরে ভাষা, তেমনি টানটান লেখা। ঘটনার স্রোতে যেখানে যেমন আবেগ কি অনুভব, বাস্তবতা কি পারিপার্শিকতা আসার দরকার ঠিক তেমনি এসেছে। জীবনের চূড়ান্ত ক্ষতির দুঃখ থেকে এক মুহূর্তে চূড়ান্ত সুখে উঠে আসার বিবরণ তুলে ধরা হয়েছে এমন সুন্দর শব্দ চয়নে যে মনে দাগ কাটে। সর্বোপরি লেখায় পরিমিতি বোধ বিশেষ ভাবে লক্ষ্যনীয়, অপ্রয়োজনীয় কথা নেই কোথ্বাও। পাতা উল্টে পিছনে গিয়ে দেখল কমল, হ্যাঁ, গল্পটার নাম সঞ্জিত ‘সারপ্রাইজ’-ই দিয়েছে।